Vlad Voiculescu cere USR ca la orice negociere cu liberalii să participe și PLUS. ”USR-PLUS poate opri o nouă ciumă, de data asta de altă culoare”

Vlad Voiculescu, președintele PLUS București, a cerut USR ca la viitoarele discuții ale Uniunii cu PNL să fie invitat și partidul său. Voiculescu a negat că ar fi cerut ruperea alianței PLUS cu USR, afirmând în schimb că alianța dintre ele poate opri ”o nouă ciumă, de altu culoare”, cu referire la expresia ”ciuma roșie”, folosită uneori ca o descriere a guvernării PSD.

”Citesc în presă că PLUS ar fi discutat / cerut ruperea Alianţei. Nici gând. Am cerut colegilor de la USR funcţionarea Alianţei. Am cerut ca orice negociere cu PNL să fie făcută doar în Alianţă (nu de către unul dintre partide sau de către vreun candidat independent), atât timp cât avem o alianţă”, a precizat Vlad Voiculescu într-o postare pe Facebook.

Președintele PLUS București susține că este prea puțin ”să scăpăm de PSD”, ca obiectiv al Alianței făcând trimitere la o posibilă răcire a relațiilor celor două partide cu PNL.

”Forţa politică constituită din USR şi PLUS este singura care poate opri un nou dezmăţ, o nouă ciumă, de data asta de altă culoare. Nu am intrat în bâlciul ăsta numit politică pentru vreo funcţie. Nu am nevoie de politică, nici eu, nici ceilalţi aproape 20.000 de membri PLUS. Vreau doar ca timpul şi energia investite aici – în Alianţa USR PLUS în ultimul an şi jumătate – să conteze. Şi nu vreau să am nimic de-a face cu felul în care s-a făcut politică până acum. Poate astăzi e destul să ne dorim să scăpăm de PSD. Mâine ne vom întreba cum am putut să cerem atât de puţin de la noi înşine”, crede Vlad Voiculescu.

Context. Vlad Voiculescu și-a anunțat vineri retragerea din cursa pentru Primăria Capitalei, după ce PNL a decis să susțină candidatura lui Nicușor Dan.

El a criticat modul ”netransparent” în care s-au purtat negocierile între PNL și Nicușor Dan, spunând că ”e păcat că avem un candidat susținut de multe partide dar ales pe din dos, în spatele ușilor închise, după interesele unui șef de partid sau al altuia”.

Voiculescu a mai precizat că va candida pentru un post de Consilier General, subliniind că Alianța USR PLUS va merge mai departe.

Foto: Vlad Voiculescu (Inquam Photos/ Octav Ganea)